b'\n_START_ARTICLE_\nMiguel Hidalgo y Costilla\n_START_PARAGRAPH_\nMiguel Gregorio Antonio Hidalgo y Costilla Gallaga Mandarte y Villase\xc3\xb1or (8. toukokuuta 1753 \xe2\x80\x93 30. hein\xc3\xa4kuuta 1811) oli meksikolainen pappi, joka k\xc3\xa4ynnisti Meksikon itsen\xc3\xa4isyysliikkeen._NEWLINE_Hidalgo syntyi Meksikossa asuneeseen kreoliperheeseen. H\xc3\xa4net vihittiin papiksi vuonna 1778. Pappina toimiessaan h\xc3\xa4n suututti katolisen kirkon kapinoimalla tiukkoja moraalis\xc3\xa4\xc3\xa4d\xc3\xb6ksi\xc3\xa4 (esimerkiksi selibaattia) vastaan ja kritisoimalla paavin valtaa. Erityisesti kirkkoa huolestutti Hidalgon my\xc3\xb6t\xc3\xa4mielinen suhtautuminen valistusajan kirjailijoiden ajatuksiin. Hidalgo joutui inkvisition kuulusteltavaksi. H\xc3\xa4net siirrettiin syrjemm\xc3\xa4lle, pieneen kyl\xc3\xa4\xc3\xa4n joka ennen tunnettiin nimell\xc3\xa4 Dolores. Siell\xc3\xa4 h\xc3\xa4n liittoutui keskustelukerholaisten kanssa, joista tuli pian itsen\xc3\xa4isyysmielisi\xc3\xa4._NEWLINE_Vuonna 1810 Espanja oli heikentynyt Napoleon Bonaparten hy\xc3\xb6kk\xc3\xa4ysten seurauksena. Kun Ferdinand VII oli syrj\xc3\xa4ytetty ja Joseph Bonaparte asetettu h\xc3\xa4nen tilalleen, saivat Hidalgo ja muut itsen\xc3\xa4isyysmieliset kimmokkeen tulevalle kapinalle, jonka oli alun perin m\xc3\xa4\xc3\xa4r\xc3\xa4 alkaa lokakuussa 1810. Itsen\xc3\xa4isyysmieliset olivat jakautuneita itsen\xc3\xa4isyyden luonteen suhteen. Toiset (Hidalgo mukaan luettuna) olivat sosiaalisten ja taloudellisten uudistusten kannalla kun taas loput pitiv\xc3\xa4t poliittista kumousta t\xc3\xa4rke\xc3\xa4mp\xc3\xa4n\xc3\xa4. Er\xc3\xa4s itsen\xc3\xa4isyysmielisten joukoissa ollut petturi oli ilmoittanut viranomaisille separatistisista suunnitelmasta. Osa vet\xc3\xa4ytyi kapinan suunnittelusta pid\xc3\xa4tysuhan alla, mutta Hidalgo ja monet muut pysyiv\xc3\xa4t suunnitelman takana. 16.9.1810 Hidalgo rynt\xc3\xa4si Doloresin kirkkoon soittamaan kirkonkelloja ja kutsui seurakuntalaisia vastustamaan espanjalaisten valtaa. Tapahtuma tunnetaan nimell\xc3\xa4 \xe2\x80\x9dGrito de Dolores\xe2\x80\x9d. 16.9 vakiintui my\xc3\xb6hemmin Meksikon itsen\xc3\xa4isyysp\xc3\xa4iv\xc3\xa4ksi._NEWLINE_Hidalgon johtamat joukot olivat huonosti koulutettuja ja kesken\xc3\xa4\xc3\xa4n erimielisi\xc3\xa4. Kapinallisjoukot saivat haltuunsa laajoja alueita Meksikon keskiosissa, mutta k\xc3\xa4rsiv\xc3\xa4t melko pian tappion l\xc3\xa4hell\xc3\xa4 Guadalajaraa tammikuussa 1811. Espanjalaisjoukot l\xc3\xb6iv\xc3\xa4t kapinalliset hajalle. Hidalgo pakeni Teksasiin, jossa h\xc3\xa4net er\xc3\xa4\xc3\xa4n petturin toimesta luovutettiin espanjalaisviranomaisille. Hidalgo l\xc3\xa4hetettiin Chihuahuaan, jossa h\xc3\xa4net teloitettiin kruununvastaisesta toiminnasta syytettyn\xc3\xa4 30.7.1811.'